UJoseph Biden Uselungiselela Ukungena Esikhundleni uTrump Esithi Waqilwa Kukhetho Lukamongameli
Bamangele abantu kwele Melika lakwamanye amazwe ngokweziwa nguTrump. Kodwa inengi labo bathi kusobala ukuba wanqotshwa nguBiden owathola ama electoral votes edlula amakhulu amathathu – 306.UTrump wathola angamakhulu amabilo lamatshumi amathathu lambili – 232.
MARYLAND — Sokusele inyanga ukuba uMnu. Joseph Biden, owanqoba uMongameli Donald Trump kukhetho olusanda kwenziwa, angene esikhundleni sika mongameli wakwele Melika. UTrump lokhu esithi waqilwa kukhetho libandla lama Democrats. Kodwa imithethwandaba etshiyeneyo ithi akulabufakazi obuveza lokhu. Okwamanje uBiden usedinga abantu abazangena kuhulumende wakhe. Bamangele abantu kwele Melika lakwamanye amazwe ngokweziwa nguTrump. Kodwa inengi labo bathi kusobala ukuba wanqotshwa nguBiden owathola ama electoral votes edlula amakhulu amathathu – 306.UTrump wathola angamakhulu amabilo lamatshumi amathathu lambili – 232. Kulabanye abakubandla lama Republicans abafuna ukuvimba impumela yokhetho lolu kudale leCongress loba abazi ngokwenzakalayo besithi lokhu akusoze kuncede uTrump, okhanya elokhu efuna ukubusa ilizwe leMelika. Omunye wabalandela ukhetho lolu, uMnu. Raphael Mthombeni, ohlala eDallas Texas, uthi uTrump uphuma esikhundleni ngoZibandlela. Lokhu kusekelwa nguNkosikazi Priscilla Ndlovu, ohlala eSeattle eWashington. Isisekelo sombuso welizwe leMelika sikubeka sobala ukuthi kumele umongameli omutsha angene esikhundleni mhlaka 20 ngoZibandlela.